**Culegătorul de vise**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Duc felinarul unor vremi cu faţa înnegrită,

caut un orologiu care să măsoare tristeţea,

să o adauge vieţii prin corecţii zilnice.

Aud cum se ciocnesc sunetele şi se sparg ca sticla

fără ecoul care muşcă în gol.

Iluminat de un iris negru, ochii ei erau de migdale

decojite de mine, culegătorul de vise.

Nu cu altcineva mă întrec, ci cu eul meu

ce rămâne-n urmă şchiopătând, nu fără picioare,

ci fără trecutul pierdut pe drum.

C-un glas fără rezonantă-i repet ce nu trebuie uitat.

M-am călit rotunjind sânii aspri ai femeii întâmplate

fără să-i închid în trunchiuri de con

cu sfârcurile-n afară.

Dar prin înot câinesc traversez iubirea ei în lung.